Miljoene vir Rustenburg-vrou wat verkeerdelik met kanker diagnoseer isDie departement van gesondheid in Limpopo gaan ŉ vrou miljoene betaal nadat sy in 2005 verkeerdelik met kanker diagnoseer is. Die vrou het ŉ dubbele mastektomie en chemoterapie ondergaan, sonder dat dit nodig is, het The Star Woensdag berig. Die 49-jarige vrou van Rustenburg beweer sy is verkeerdelik deur ŉ dokter in ŉ provinsiale hospitaal met aggressiewe borskanker diagnoseer. Ná haar operasie en chemoterapie het sy uitgevind dat sy nooit kanker gehad het nie. Die vrou het in 2005 meer as R9.9 miljoen van gesondheidsowerhede in Limpo geëis. Hulle erken nie nalatigheid nie, maar het ingestem om skadevergoeding te betaal. Die saak sal hierdie week in die hof aangehoor word. Gesondheidsowerhede het ingestem om 80% van die skade te betaal wat die vrou kan bewys. Die provinsie stem in om skadevergoeding te betaal wat, onder andere, uit die diagnose van die vrou deur dokters by die Polokwane-hospitaal se onkologiekliniek van Mei tot November 2005 gespruit het, die daaropvolgende bilaterale mastektomie en die chemoterapie. Die provinsie sal ook haar regskostes dek.